NARIADENIE KOMISIE (ES) č. 1361/2004
z 28. júla 2004,
ktoré mení a dopĺňa nariadenie (ES) č. 1518/2003 ustanovujúce spôsoby uplatnenia režimu vývozných licencií v sektore bravčového mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2759/75 z 29. októbra 1975 o spoločnej organizácii trhu s bravčovým mäsom (1), najmä na jeho článok 8, odsek 2 a článok 13, odsek 12,
keďže:
(1)
Ekonomické podmienky na vývozných trhoch bravčového mäsa sú veľmi rozdielne, a teda vyžadujú väčšiu diferenciáciu podmienok, za ktorých sú poskytnuté vývozné náhrady pre výrobky tohto sektora. Na to, aby boli dosiahnuté ciele adaptácie spôsobu pridelenia množstiev, ktoré môžu byť vyvezené s náhradou a efektívnosť vo využívaní disponibilných zdrojov ustanovených v článku 13, odsek 2 nariadenia (ES) č. 2759/75, je potrebné rozšíriť okolnosti ustanovené v článku 3, odsek 4 nariadenia Komisie (ES) č. 1518/2003 (2), na základe ktorých môže Komisia prijať opatrenia na obmedzenie vydávania alebo prijímania žiadosti o vývozné licencie počas obdobia určeného na pripomienkovanie po prijatí žiadostí. Taktiež treba predpokladať, že tieto opatrenia môžu byť prijaté krajinou určenia.
(2)
Preto je vhodné zmeniť a doplniť nariadenie (ES) č. 1518/2003.
(3)
Opatrenia ustanovené týmto nariadením sú v súlade s názorom Riadiaceho výboru pre bravčové mäso,
PRIJALA TOTO NARIADENIE:
Článok 1
Článok 3 nariadenia (ES) č. 1518/2003 je zmenený a doplnený takto:
1.
Odsek 4 sa nahrádza takto:
„4. Ak by vydanie vývozných licencií viedlo k prekročeniu alebo by mohlo predstavovať riziko prekročenia vyčlenenej sumy rozpočtu alebo k prekročeniu maximálneho množstva, ktoré môže byť vyvezené s náhradou počas obdobia, v rámci ktorého je potrebné zohľadniť limity ustanovené v článku 13, odsek 11 nariadenia (ES) č. 2759/75 alebo by nebolo možné zabezpečiť kontinuitu vývozov počas zostávajúceho obdobia, môže Komisia:
a)
stanoviť jednotné percento pre akceptáciu požadovaných množstiev;
b)
zamietnuť žiadosti, ktorým ešte neboli udelené vývozné licencie;
c)
pozastaviť prijímanie žiadostí o vývozné licencie po dobu maximálne 5 pracovných dní, ale s možnosťou predĺženia danej lehoty v súlade s postupmi ustanovenými v článku 24, odsek 2 nariadenia (ES) č. 2759/75.
V prípade stanovenom v uvedenom odseku, bod c) sú žiadosti o vývozné licencie predložené počas pozastavenia neprijateľné.
Opatrenia stanovené v prvom odseku môžu byť prijaté alebo pozmenené podľa kategórie produktu alebo krajiny určenia.“
2.
Vkladá sa odsek 4 bis:
„4 bis. Opatrenia stanovené v odseku 4 môžu byť taktiež prijaté, ak ide o žiadosti o vývozné licencie, ktoré prekračujú stanovené množstevné kvóty, alebo pri ktorých je riziko prekročenia množstiev bežného odbytu pre určitú destináciu, a ak vystavenie požadovaných licencií predstavuje riziko špekulácií, narušenia konkurencie medzi podnikmi alebo porušenia príslušných výmen, alebo spoločného trhu.“
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 28. júla 2004